《邯郸行》
清代·申涵光

西风吹落叶，飒飒邯郸道。邯郸兵火后，人家生白草。

我闻邯郸兵盛时，朱楼银烛光琉璃。赵女临窗调宝瑟，楼前走马黄金羁。

即今富贵皆安在，惟有西山青不改。不见游侠子，白日报仇饮都市。

亦不见垆边倡，华袿凤髻明月珰。旧城寥落荆榛里，楼台粉黛皆茫茫。

城边过客飞黄土，城上凭临日正午。照眉池畔落寒鸦，不信此地曾歌舞。

探鷇沙丘去不回，霸图消歇更堪哀。邯郸之人思旧德，至今犹上武灵台。

作者简介：申涵光（1618年～1677年）明末清初文学家，河朔诗派领袖人物。字孚孟，一字和孟，号凫盟，凫明、聪山等，明太仆寺丞申佳胤长子。直隶永年（今河北永年县）人，一作河北广平人。少年时即以诗名闻河朔间，与殷岳、张盖合称畿南三才子。清顺治中恩贡生，绝意仁进，累荐不就。其诗以杜甫为宗，兼采众家之长。著有《聪山集》、《荆园小语》等书。